# Betingelser og vilkår – utleie av idrettshallen, HiØ Halden

Oppdatert per 14.12.2023

Dette dokumentet beskriver leietakers ansvar og plikter i forbindelse med leieforholdet, og gir viktig informasjon til deg som er leietaker/bruker.

### Tilgang og vakttelefon

Leietaker må selv ta kontakt med servicetorget Halden for tilgang til lokalene og informasjon om sikkerhets- og låserutiner. Tlf. 69 60 80 00 (kl. 08-15:45 – sommertid 15:00 – på hverdager), e-post [servicetorget](mailto:servicetorget@hiof.no).

Idrettshallen er tilgjengelig for utleie på hverdager mellom kl. 1600-2200. Det er ikke utleie i helger, ferier og på helligdager. Servicetorget er bemannet med studentvakt i leietiden. Studentvakt låser opp idrettshallen og eventuelt utstyrsrom for leietaker. Ved akutte problemer, ring 69 60 82 00.

### Stenging

Høgskolen i Østfold forbeholder seg retten til å stenge idrettshallen i perioder, på bakgrunn av egen bruk, driftsmessige årsaker, streik eller nasjonale/lokale forskrifter og retningslinjer.

### Fortrinnsrett

Det tas forbehold om endringer i oppsatt leietid i løpet av perioden, og at det ved enkelte arrangementer kan skje at tildelt leietid utgår. Dersom høgskolen selv ønsker å benytte idrettshallen, har de fortrinnsrett til det. Det avtalte leieforholdet vil da utgå til fordel for skolens egen bruk.

### Bruks- og ordensregler (se også reglement)

Idrettshallen skal kun benyttes til sportslige aktiviteter. Deltakere som ikke er studenter eller ansatte ved høgskolen er kun tillatt etter særskilt tillatelse.

Ansvarlig for leieforholdet og eventuelle arrangementer i idrettshallen skal være over 18 år, og være student eller ansatt ved Høgskolen i Østfold. Alle brukere er forpliktet til å overholde gjeldende sikkerhets- og ordensregler. Ansvarlig leietaker/bruker skal sørge for at informasjonen er kjent for alle som er til stede.

Det er ikke tillatt å røyke eller nyte rusmidler verken innendørs eller utendørs på skolens område. Berusede personer har ikke tilgang til lokalene. Overnatting eller opphold utenfor åpningstidene er ikke tillatt. Det er diverse utstyr tilgjengelig for bruk i idrettshallen.

Alle brukere av idrettshallen skal benytte innesko. Det er ikke tillatt med mat og drikke i idrettshallen – kun vann.

### Sikkerhet – leietakers ansvar og plikter

* Du/dere skal gjøre dere kjent med rømningsveier og plassering av brannslukningsutstyr, og skal aktivt forhindre risiko for brann. Ring 110 ved brann.
* Du/dere skal IKKE plassere utstyr eller lignende slik at det hindrer fri adgang til rømningsveier eller brannslukningsutstyr.
* Du/dere skal sørge for at det er en ansvarlig person med kompetanse innen førstehjelp til stede.
* Du/dere skal forlate lokalet ryddig og i orden. Ved gjentakende tilfeller av rot og behov for ekstra rengjøring kan leietaker utestenges.
* Kildesorter og kast søppelet på nærmeste sorteringsstasjon.

### Ansvarsforhold/erstatning

Utleier er ikke økonomisk ansvarlig for ulykker eller skader på personer, med mindre skadeårsaken utvilsomt skyldes feil eller mangler ved lokaler, anlegg eller tilgjengelig utstyr. Utleier er ikke økonomisk ansvarlig for tyveri eller skader på utstyr, personlige eiendeler og verdisaker som leietaker har med seg.

Leietaker er erstatningspliktig dersom utleiers eiendom eller utstyr blir skadet på grunn av mislighold eller brudd på leieavtalen. Ved alvorlige brudd kan leietaker utestenges og nektes videre leie. Klager tilknyttet leieforholdet meldes til utleier som avvik via servicetorget i Halden.

### Priser og fakturering

Idrettshallen tilhørende Høgskolen i Østfold, studiested Halden, er per januar 2024 kun tilgjengelig for utleie til studenter og ansatte ved høgskolen. Per januar 2024 er utleien gratis for disse brukerne.

I følgende tilfeller kan utleier likevel sende faktura til leietaker:

* Utrykning knyttet til falsk brannalarm utløst av leietaker.
* Dersom lokalene ikke er ryddet og dette medfører merarbeid for utleier.
* Dersom utleiers eiendom eller utstyr blir påført skade på grunn av brudd på leieavtalen eller reglementet.

### Søknad/booking

All utleie av idrettshallen skjer gjennom servicetorget i Halden. Bruk av idrettshallen reguleres på følgende måte:

* I forkant av hvert semester (med fastsatt frist) må alle studentgrupper som ønsker fast treningstid i idrettshallen gjennom det kommende semesteret, melde inn sine ønsker via HSS (Halden Studentsamfund).
* Ansattgrupper som ønsker fast treningstid i idrettshallen gjennom det kommende semesteret, melder inn sine ønsker til servicetorget i Halden.
* Høgskolen behandler alle innkomne ønsker, og setter opp en plan for bruk. Tilgjengelig tid i idrettshallen fordeles på de som har meldt interesse.
* Når alle de faste avtalene er plassert i kalenderen, åpnes kalenderen for sporadisk utleie fra studenter/ansatte. Bruk [timeplanen](https://tp.educloud.no/hiof/timeplan/?type=room&area%5B%5D=HALDEN&building%5B%5D=HALD-H&id%5B%5D=HALD-HGYM1&id%5B%5D=HALD-HGYM2&id%5B%5D=HALD-HGYM3&id%5B%5D=HALD-HGYM4&week=01&weekTo=30&ar=2024&stop=1) for å se ledige tidsrom.

### Avbestilling og oppsigelse

Vi oppfordrer leietaker til å melde fra så tidlig som mulig dersom de ikke skal bruke idrettshallen på oppsatt tidspunkt, slik at den blir tilgjengelig for andre brukere.